แบงก์ต่างชาติสนถกธปท. 3 ด้านมั้นใจสินเชื่อโต
สมาคมแบงก์ต่างชาติสนใจถกการเปลี่ยนแปลง 3 ด้าน เศรษฐกิจ สภาพคล่องและแนวโน้มดอกเบี้ย และอัตราแลกเปลี่ยนร่วมธปท.มั่นใจสอนเชื่อเติบโตได้
10 ส.ค. 2553

สมาคมแบงก์ต่างชาติสนใจถกการเปลี่ยนแปลง 3 ด้าน เศรษฐกิจ สภาพคล่องและแนวโน้มดอกเบี้ย และอัตราแลกเปลี่ยนร่วมธปท.มั่นใจสอนเชื่อเติบโตได้ 
นายปกรณ์  หวั่งหลี ผู้จัดการ ธนาคารเดอะรอยัลแบงก์อ๊อฟสกอตแลนด์ เอ็น.วี. กล่าวว่า การหารือระหว่างสมาคมธนาคารต่างประเทศและธปท.ครั้งนี้ไม่ได้มีวาระพิเศษ แต่เป็นการพบปะตามวาระปกติ โดยสมาคมธนาคารต่างประเทศให้ความสนใจและสอบถามธปท.ใน 3 เรือง คือ ภาวะเศรษฐกิจ ซึ่งเศรษฐกิจขณะนี้ก็มีการปรับตัวที่ดีขึ้นและมีแนวโน้มฟื้นตัวได้ไม่น่าจะมีปัญหาอะไร เชื่อว่าภาวะเศรษฐกิจที่ดีขึ้นจะสนับสนุนให้สินเชื่อขยายตัวในแนวโน้มที่ดีขึ้น
2.ในเรื่องแนวโน้มดอกเบี้ยในระยะต่อไป ในภาวะที่สภาพคล่องสูง ซึ่งสมาคมก็ได้สอบถามว่าสภาพคล่องที่อยู่ในระดับสูงปัจจุบันประมาณ 3 ล้านล้านบาท ถือว่าอยู่ในระดับสูงเกินไปหรือไม่ ซึ่งธปท.ได้ชี้แจงเรื่องสภาพคล่องธปท.ได้มีการบริหารอยู่แล้ว ผ่านตลาดซื้อคืนพันธบัตร(Repo) ตลาดซื้อขายล่วงหน้า(Swap) ฯลฯในการดูแลให้สมดุลอยู่แล้ว และ 3.สมาคมได้สอบถามถึงอัตราแลกเปลี่ยนค่าเงินบาท จากภาวะต่างๆที่เปลี่ยนแปลงไป ซึ่งธปท.บอกว่าเรื่องนี้มีการดูแลให้ค่าเงินบาทมีเสถียรภาพ ไม่ให้เกิดความผันผวนในตลาดอยู่แล้ว
นายปกรณ์ กล่าวว่า การดำเนินธุรกิจ ภายใต้สถานการณ์เศรษฐกิจและหลักเกณฑ์ในปัจจุบันยังไม่ได้มีอะไรเป็นอุปสรรคกับการดำเนินธุรกิจของสาขาธนาคารต่างประเทศ เนื่องจากเงื่อนไขการกำกับดูแลมีการเปิดให้ทำธุรกรรมต่างๆได้ครอบคลุมอยู่แล้ว และหลักเกณฑ์ในการกำกับดูแลก็ไม่ได้แตกต่างจากเดิมมากนัก จึงไม่มีนัยสำคัญว่าจะส่งผลกระทบต่อการดำเนินธุรกิจของสาขาต่างประเทศเป็นพิเศษ 
ทั้งนี้ การหารือระหว่างสมาคมธนาคารต่างประเทศกับธปท. ใช้เวลาประชุมร่วมกันกว่า 3 ชั่วโมง ตั้งแต่เวลาประมาณ 10.00- 13.00น. ซึ่งมีตัวแทนจากสมาคมธนาคารต่างชาติ จากทั้ง 15 แห่งให้ความร่วมมือเข้าร่วมด้วยดี